2.

Το άρθρο 2 τροποποιείται ως εξής: α) το σημείο 6 αντικαθίσταται από το ακόλουθο κείμενο: «6) “συμμετέχων” (participant) ή “άμεσος συμμετέχων” (direct participant): οντότητα η οποία τηρεί έναν τουλάχιστον λογαριασμό ΜΠ (κάτοχος λογαριασμού ΜΠ) και/ή έναν ειδικό λογαριασμό μετρητών του T2S (κάτοχος ΕΛΜ του T2S) και/ή έναν ΕΛΜ του TIPS (κάτοχος ΕΛΜ του TIPS) σε ΚΤ του Ευρωσυστήματος,»· β) το σημείο 13 αντικαθίσταται από το ακόλουθο κείμενο: «13) “έμμεσος συμμετέχων” (indirect participant): πιστωτικό ίδρυμα εγκατεστημένο στην Ευρωπαϊκή Ένωση ή στον Ευρωπαϊκό Οικονομικό Χώρο (ΕΟΧ), το οποίο έχει συνάψει σύμβαση με κάτοχο λογαριασμού ΜΠ προκειμένου να υποβάλλει εντολές πληρωμής και να λαμβάνει πληρωμές μέσω του τελευταίου, είναι δε αναγνωρισμένο από συνιστώσα του TARGET2 ως έμμεσος συμμετέχων,»· γ) το σημείο 15 αντικαθίσταται από το ακόλουθο κείμενο: «15) “εργάσιμη ημέρα” (business day) ή “εργάσιμη ημέρα του TARGET2” (TARGET2 business day): ημέρα κατά την οποία το TARGET2 είναι ανοικτό για τον διακανονισμό εντολών πληρωμής, σύμφωνα με τα οριζόμενα στο προσάρτημα V του παραρτήματος II, στο προσάρτημα V του παραρτήματος IΙα και στο προσάρτημα III του παραρτήματος IΙβ,»· δ) το σημείο 25 αντικαθίσταται από το ακόλουθο κείμενο: «25) “διαθέσιμη ρευστότητα” (available liquidity): πιστωτικό υπόλοιπο στον λογαριασμό συμμετέχοντα, προσαυξημένο κατά το ποσό του ορίου ενδοημερήσιας πίστωσης στον λογαριασμό ΜΠ το οποίο τυχόν έχει χορηγηθεί από την οικεία ΕθνΚΤ της ζώνης του ευρώ σε σχέση με τον εν λόγω λογαριασμό αλλά δεν έχει ακόμη εκταμιευθεί ή, κατά περίπτωση, μειωμένο κατά το ποσό τυχόν επεξεργασθείσας δέσμευσης ρευστότητας στον λογαριασμό ΜΠ ή απαγόρευσης διάθεσης κεφαλαίων στον ΕΛΜ του T2S,»· ε) το σημείο 31 αντικαθίσταται από το ακόλουθο κείμενο: «31) “επικουρικό σύστημα” (ancillary system): σύστημα του οποίου τη διαχείριση ασκεί οντότητα εγκατεστημένη στην Ένωση ή στον ΕΟΧ, το οποίο τελεί υπό την εποπτεία και/ή επίβλεψη αρμόδιας αρχής και πληροί τις προϋποθέσεις επίβλεψης όσον αφορά τον τόπο εγκατάστασης των υποδομών που παρέχουν υπηρεσίες σε ευρώ, όπως εκάστοτε τροποποιούνται και δημοσιεύονται στον δικτυακό τόπο της ΕΚΤ (*1), και στο οποίο ανταλλάσσονται και/ή εκκαθαρίζονται ή καταγράφονται πληρωμές και/ή χρηματοπιστωτικά μέσα, ενώ α) οι χρηματικές υποχρεώσεις διακανονίζονται στο TARGET2 και/ή β) τα κεφάλαια τηρούνται στο TARGET2 βάσει της παρούσας κατευθυντήριας γραμμής και διμερούς συμφωνίας μεταξύ του επικουρικού συστήματος και της οικείας ΚΤ του Ευρωσυστήματος, (*1) Η τρέχουσα πολιτική του Ευρωσυστήματος όσον αφορά τον τόπο εγκατάστασης της υποδομής καθορίζεται στις ακόλουθες δηλώσεις, οι οποίες είναι διαθέσιμες στον δικτυακό τόπο της ΕΚΤ (www.ecb.europa.eu): α) στη δήλωση της 3ης Νοεμβρίου 1998 σχετικά με τα συστήματα πληρωμών και διακανονισμού σε ευρώ που βρίσκονται εκτός της ζώνης του ευρώ (Policy statement on euro payment and settlement systems located outside the euro area)· β) στη δήλωση της 27ης Σεπτεμβρίου 2001 σχετικά με την πολιτική του Ευρωσυστήματος όσον αφορά την ενοποίηση στην εκκαθάριση μέσω κεντρικού αντισυμβαλλομένου (The Eurosystem's policy line with regard to consolidation in central counterparty clearing)· γ) στη δήλωση της 19ης Ιουλίου 2007 σχετικά με τις αρχές του Ευρωσυστήματος όσον αφορά τον τόπο εγκατάστασης και τη λειτουργία υποδομών που διακανονίζουν συναλλαγές πληρωμών σε ευρώ (The Eurosystem policy principles on the location and operation of infrastructures settling in euro-denominated payment transactions)· δ) στη δήλωση της 20ής Νοεμβρίου 2008 σχετικά με τις αρχές του Ευρωσυστήματος όσον αφορά τον τόπο εγκατάστασης και τη λειτουργία υποδομών που διακανονίζουν συναλλαγές πληρωμών σε ευρώ: ορισμός της έννοιας “τόπος εγκατάστασης στη ζώνη του ευρώ από νομική και λειτουργική άποψη” (The Eurosystem policy principles on the location and operation of infrastructures settling euro-denominated payment transactions: specification of “legally and operationally located in the euro area”)· ε) στο πλαίσιο του Ευρωσυστήματος για την πολιτική επίβλεψης (Eurosystem oversight policy framework), αναθεωρημένη έκδοση του Ιουλίου 2016.»·" στ) τα σημεία 33 έως 35 αντικαθίστανται από το ακόλουθο κείμενο: «33) “πληρωτής” (payer): με εξαίρεση τη χρήση του όρου στο άρθρο 23, συμμετέχων στο TARGET2 του οποίου ο λογαριασμός ΜΠ, ο ΕΛΜ του T2S ή ο ΕΛΜ του TIPS θα χρεώνεται συνεπεία του διακανονισμού εντολής πληρωμής, 34) “δικαιούχος πληρωμής” (payee): με εξαίρεση τη χρήση του όρου στο άρθρο 23, συμμετέχων στο TARGET2 του οποίου ο λογαριασμός ΜΠ, ο ΕΛΜ του T2S ή ο ΕΛΜ του TIPS θα πιστώνεται συνεπεία του διακανονισμού εντολής πληρωμής, 35) “εναρμονισμένοι όροι” (Harmonised Conditions): οι όροι που καθορίζονται στα παραρτήματα II, IΙα, IΙβ ή V,»· ζ) το σημείο 37 αντικαθίσταται από το ακόλουθο κείμενο: «37) “λογαριασμός στην ΚΤ” (Home Account): λογαριασμός που ανοίγει μια ΕθνΚΤ της ζώνης του ευρώ εκτός της ΜΠ για πιστωτικό ίδρυμα εγκατεστημένο στην Ένωση ή στον ΕΟΧ,»· η) τα σημεία 44 και 45 αντικαθίστανται από το ακόλουθο κείμενο: «44) “μονάδα πληροφόρησης και ελέγχου (ΜΠΕ)” (Information and Control Module – ICM): η μονάδα της ΕΚΠ η οποία επιτρέπει στους κατόχους λογαριασμού ΜΠ να λαμβάνουν πληροφορίες σε απευθείας σύνδεση και τους παρέχει τη δυνατότητα να υποβάλλουν εντολές μεταφοράς ρευστότητας, να προβαίνουν σε διαχείριση ρευστότητας και, κατά περίπτωση, να εισάγουν εφεδρικές εντολές πληρωμής σε καταστάσεις έκτακτης ανάγκης, 45) “συντονιστής του TARGET2” (TARGET2 coordinator): πρόσωπο οριζόμενο από την ΕΚΤ με καθήκον να διασφαλίζει την καθημερινή λειτουργική διαχείριση του TARGET2, να διαχειρίζεται και να συντονίζει τις ενέργειες σε περίπτωση απρόβλεπτης κατάστασης και να συντονίζει τη διάχυση των πληροφοριών στους κατόχους λογαριασμού ΜΠ και στους κατόχους ΕΛΜ του TIPS,»· θ) τα σημεία 47 έως 49 αντικαθίστανται από το ακόλουθο κείμενο: «47) “διαχειριστής κρίσεων του TARGET2” (TARGET2 crisis manager): πρόσωπο οριζόμενο από ΚΤ του Ευρωσυστήματος με καθήκον να χειρίζεται για λογαριασμό της εν λόγω ΚΤ του Ευρωσυστήματος βλάβες της ΕΚΠ και/ή της πλατφόρμας TIPS και/ή απρόβλεπτα εξωτερικά γεγονότα, 48) “τεχνική δυσλειτουργία του TARGET2” (technical malfunction of TARGET2): δυσχέρεια, ελάττωμα ή βλάβη της τεχνικής υποδομής και/ή των συστημάτων ηλεκτρονικών υπολογιστών που χρησιμοποιεί ορισμένη συνιστώσα του TARGET2, συμπεριλαμβανομένης της ΕΚΠ ή της πλατφόρμας T2S, ή κάθε άλλο γεγονός που καθιστά αδύνατη την εκτέλεση και ολοκλήρωση της επεξεργασίας πληρωμών την ίδια εργάσιμη ημέρα σε συνιστώσα του TARGET2, 49) “μη διακανονισθείσα εντολή πληρωμής” (non-settled payment order): εντολή πληρωμής που δεν διακανονίζεται εντός της εργάσιμης ημέρας κατά την οποία γίνεται δεκτή, εξαιρουμένων της εντολής άμεσης πληρωμής, της θετικής απάντησης ανάκλησης και της εντολής μεταφοράς ρευστότητας από ΕΛΜ του TIPS σε λογαριασμό ΜΠ,»· ι) τα σημεία 59 και 60 αντικαθίστανται από το ακόλουθο κείμενο: «59) “ειδικός λογαριασμός μετρητών του T2S (ΕΛΜ του T2S)” (T2S Dedicated Cash Account –T2S DCA): λογαριασμός τον οποίο έχει ανοίξει και τηρεί κάτοχος ΕΛΜ του T2S στο TARGET2-[αναφορά ΚΤ/χώρας] με σκοπό την πραγματοποίηση πληρωμών σε μετρητά στο πλαίσιο του διακανονισμού τίτλων στο T2S, 60) “εναρμονισμένοι όροι για το άνοιγμα και τη λειτουργία ειδικού λογαριασμού μετρητών του T2S (ΕΛΜ του T2S) στο TARGET2” (Harmonised Conditions for the Opening and Operation of a T2S Dedicated Cash Account – T2S DCA – in TARGET2): οι όροι που καθορίζονται στο παράρτημα IΙα,»· ια) τα σημεία 62 έως 66 αντικαθίστανται από το ακόλουθο κείμενο: «62) “εντολή πληρωμής” (payment order): εντολή μεταφοράς κεφαλαίων, εντολή μεταφοράς ρευστότητας, οδηγία άμεσης χρέωσης, εντολή μεταφοράς ρευστότητας από λογαριασμό ΜΠ σε ΕΛΜ του T2S, εντολή μεταφοράς ρευστότητας από ΕΛΜ του T2S σε λογαριασμό ΜΠ, εντολή μεταφοράς ρευστότητας από ΕΛΜ του T2S σε ΕΛΜ του T2S, εντολή μεταφοράς ρευστότητας από λογαριασμό ΜΠ σε ΕΛΜ του TIPS, εντολή μεταφοράς ρευστότητας από ΕΛΜ του TIPS σε λογαριασμό ΜΠ, εντολή άμεσης πληρωμής ή θετική απάντηση ανάκλησης, 63) “εντολή μεταφοράς ρευστότητας από ΕΛΜ του T2S σε λογαριασμό ΜΠ” (T2S DCA to PM liquidity transfer order): οδηγία για τη μεταφορά κεφαλαίων συγκεκριμένου ύψους από ΕΛΜ του T2S σε λογαριασμό ΜΠ, 64) “εντολή μεταφοράς ρευστότητας από λογαριασμό ΜΠ σε ΕΛΜ του T2S” (PM to T2S DCA liquidity transfer order): οδηγία για τη μεταφορά κεφαλαίων συγκεκριμένου ύψους από λογαριασμό ΜΠ σε ΕΛΜ του T2S, 65) “εντολή μεταφοράς ρευστότητας από ΕΛΜ του T2S σε ΕΛΜ του T2S” (T2S DCA to T2S DCA liquidity transfer order): οδηγία για τη μεταφορά κεφαλαίων συγκεκριμένου ύψους α) από ΕΛΜ του T2S σε ΕΛΜ του T2S που συνδέεται με τον ίδιο κύριο λογαριασμό ΜΠ· β) από ΕΛΜ του T2S σε ΕΛΜ του T2S που τηρείται από την ίδια νομική οντότητα· ή γ) από ΕΛΜ του T2S σε ΕΛΜ του T2S όταν ο ένας ή και οι δύο λογαριασμοί τηρούνται από την ΚΤ, 66) “κύριος λογαριασμός ΜΠ” (Main PM account): ο λογαριασμός ΜΠ με τον οποίο συνδέεται ορισμένος ΕΛΜ του T2S και στον οποίο θα επιστρέφει αυτόματα στο τέλος της ημέρας τυχόν εναπομένον υπόλοιπο στον ΕΛΜ του T2S,»· ιβ) το σημείο 70 αντικαθίσταται από το ακόλουθο κείμενο: «70) “αυτόματη πίστωση με ταυτόχρονη παροχή ασφάλειας” (auto-collateralisation): ενδοημερήσια πίστωση η οποία χορηγείται από την ΕθνΚΤ της ζώνης του ευρώ σε χρήμα κεντρικής τράπεζας όταν ο κάτοχος ΕΛΜ του T2S δεν διαθέτει επαρκή κεφάλαια για τον διακανονισμό συναλλαγών σε τίτλους και η οποία εξασφαλίζεται είτε με τους τίτλους που αποτελούν και το αντικείμενο της αγοράς (ασφάλειες σε ροή) είτε με τίτλους που ο κάτοχος ΕΛΜ του T2S τηρεί υπέρ της ΕθνΚΤ της ζώνης του ευρώ (ασφάλειες σε απόθεμα),»· ιγ) προστίθενται τα ακόλουθα σημεία: «75) “υπηρεσία διακανονισμού άμεσων πληρωμών του TARGET (TIPS)” (TARGET Instant Payment Settlement (TIPS) service): ο διακανονισμός σε χρήμα κεντρικής τράπεζας εντολών άμεσης πληρωμής στην πλατφόρμα TIPS, 76) “πλατφόρμα TIPS” (TIPS Platform): η υποδομή ενιαίας τεχνικής πλατφόρμας, την οποία εξασφαλίζουν οι ΕθνΚΤ που παρέχουν την πλατφόρμα TIPS, 77) “ΕθνΚΤ που παρέχουν την πλατφόρμα TIPS” (TIPS Platform-providing NCBs): η Deutsche Bundesbank, η Banco de España, η Banque de France και η Banca d'Italia υπό την ιδιότητά τους ως ΚΤ που δημιουργούν και χειρίζονται την πλατφόρμα TIPS για λογαριασμό του Ευρωσυστήματος, 78) “πάροχος υπηρεσιών δικτύου του TIPS” (TIPS network service provider): επιχείρηση η οποία: α) πληροί όλες τις αναγκαίες προϋποθέσεις σύνδεσης στην πλατφόρμα TIPS και έχει συνδεθεί τεχνικά σε αυτή σύμφωνα με τους κανόνες και τις διαδικασίες του προσαρτήματος V του παραρτήματος IΙβ και β) έχει υπογράψει τους όρους και τις προϋποθέσεις φιλοξενίας συνδεσιμότητας του TIPS που αναρτώνται στον δικτυακό τόπο της ΕΚΤ, 79) “ειδικός λογαριασμός μετρητών του TIPS (ΕΛΜ του TIPS)” (TIPS Dedicated Cash Account – TIPS DCA): λογαριασμός τον οποίο έχει ανοίξει και τηρεί κάτοχος ΕΛΜ του TIPS στο TARGET2-[αναφορά ΚΤ/χώρας] με σκοπό την παροχή υπηρεσιών άμεσης πληρωμής στους πελάτες του, 80) “εναρμονισμένοι όροι για το άνοιγμα και τη λειτουργία ειδικού λογαριασμού μετρητών του TIPS στο TARGET2” (Harmonised Conditions for the Opening and Operation of a TIPS Dedicated Cash Account in TARGET2): οι όροι που καθορίζονται στο παράρτημα IΙβ, 81) “εντολή άμεσης πληρωμής” (instant payment order): οδηγία πληρωμής η οποία μπορεί να εκτελείται σε εικοσιτετράωρη βάση οποιαδήποτε ημερολογιακή ημέρα του έτους, με άμεση ή σχεδόν άμεση επεξεργασία και αποστολή ειδοποίησης στον πληρωτή, σύμφωνα με το σύστημα άμεσης μεταφοράς πίστωσης SEPA (SEPA Instant Credit Transfer – SCT Inst) του Ευρωπαϊκού Συμβουλίου Πληρωμών, 82) “αίτημα ανάκλησης” (recall request): μήνυμα κατόχου ΕΛΜ του TIPS με το οποίο αυτός ζητεί την επιστροφή του ποσού διακανονισθείσας εντολής άμεσης πληρωμής, σύμφωνα με το σύστημα SCT Inst, 83) “θετική απάντηση ανάκλησης” (positive recall answer): εντολή πληρωμής την οποία εισάγει ο παραλήπτης αιτήματος ανάκλησης, ανταποκρινόμενος στο εν λόγω αίτημα, προς όφελος του αποστολέα του αιτήματος ανάκλησης, σύμφωνα με το σύστημα SCT Inst, 84) “εντολή μεταφοράς ρευστότητας από λογαριασμό ΜΠ σε ΕΛΜ του TIPS” (PM to TIPS DCA liquidity transfer order): οδηγία για τη μεταφορά κεφαλαίων συγκεκριμένου ύψους από λογαριασμό ΜΠ σε ΕΛΜ του TIPS, 85) “εντολή μεταφοράς ρευστότητας από ΕΛΜ του TIPS σε λογαριασμό ΜΠ” (TIPS DCA to PM liquidity transfer order): οδηγία για τη μεταφορά κεφαλαίων συγκεκριμένου ύψους από ΕΛΜ του TIPS σε λογαριασμό ΜΠ.».